TERMENI DE REFERINȚĂ
Formator(oare) pentru programul hibrid de pregătire pentru angajare și activitate independentă (3 loturi)

Proiect: „Acces echitabil la locuri de muncă și la surse de venit pentru femeile din grupuri vulnerabile”

1. Informații generale
	Element
	Informație

	Organizația contractantă
	Asociația Obștească „CASMED”, IDNO 1010620009171, mun. Bălți

	Tipul contractului
	Contract de prestări servicii

	Perioada estimată
	Noiembrie 2026 – septembrie 2027, conform calendarului proiectului

	Locul desfășurării
	Mun. Bălți și localități din aria proiectului: 3 zile în prezență și 2 zile online pentru fiecare cohortă

	Volumul contractat
	200 de ore de instruire efectivă

	Depunerea ofertelor
	Până la 15 noiembrie 2026, la office@casmed.md 



2. Contextul proiectului
Asociația Obștească „CASMED” implementează proiectul „Acces echitabil la locuri de muncă și la surse de venit pentru femeile din grupuri vulnerabile”, cu sprijinul UN Women și finanțarea Agenției Austriece pentru Dezvoltare (ADA). Proiectul se desfășoară în municipiul Bălți și în raioanele Fălești, Glodeni, Rîșcani, Florești și Sîngerei.
Proiectul urmărește să sprijine 170 de femei cu vârste cuprinse între 18 și 54 de ani, inclusiv tinere care nu lucrează și nu urmează studii sau cursuri de formare profesională, precum și femei cu responsabilități de îngrijire. Participantele vor beneficia, în funcție de necesități, de instruire, orientare profesională și sprijin pentru accesarea oportunităților de angajare sau de obținere a veniturilor din activități independente.
Programul hibrid urmărește dezvoltarea abilităților practice pentru angajare, a activităților independente și a utilizării instrumentelor digitale. Se organizează pentru 9 cohorte. Fiecare cohortă parcurge un program complet de 5 zile: 3 zile în prezență fizică și 2 zile online. După evaluarea inițială, participantele urmează unul dintre cele două trasee: pregătirea pentru angajare sau dezvoltarea unei activități independente. Temele introductive și unele competențe digitale sunt comune, însă aplicațiile practice diferă în funcție de traseul ales.  

3. Obiectul contractării
CASMED selectează formatori pentru trei loturi:
· Lotul A – Pregătire pentru angajare;
· Lotul B – Inițierea activităților independente;
· Lotul C – Competențe digitale aplicate.
Programul de instruire va fi adaptat celor două trasee prevăzute în proiect: angajare și activitate independentă. Conținutul sesiunilor va fi stabilit în funcție de interesele, competențele și necesitățile participantelor, identificate prin evaluarea inițială. Competențele digitale vor fi abordate în funcție de specificul fiecărui traseu.
Un ofertant poate depune ofertă pentru unul, două sau toate cele trei loturi. Fiecare lot va fi evaluat și atribuit separat.
4. Loturile și conținutul instruirii
	Lot
	Volum estimat
	Conținut și beneficiari

	A. Pregătire pentru angajare și competențe transversale
	92 ore
	Pentru participantele care urmăresc angajarea: identificarea competențelor, CV-ul, căutarea ofertelor, depunerea candidaturilor, comunicarea cu angajatorii, interviurile. Include teme introductive relevante pentru toate participantele, după caz.

	B. Inițierea activităților independente
	63 ore
	Pentru participantele care urmăresc venituri din activități pe cont propriu: testarea ideii, clienți, calculul costurilor și al veniturilor, un plan simplu de afacere/activitate, forme legale și servicii de sprijin.

	C. Competențe digitale aplicate
	45 ore
	Competențe aplicate ambelor trasee: e-mail și formulare online; pentru angajare – platforme de joburi și candidaturi; pentru activitate independentă – informare, prezentare și promovare digitală de bază.

	TOTAL
	200 ore
	Orele fiecărui lot se distribuie între cohorte în funcție de nevoi


Agenda fiecărei cohorte va cuprinde activități introductive comune și aplicații specifice traseului de angajare sau celui de activitate independentă. Repartizarea pe loturi și pe zile se stabilește înaintea fiecărei cohorte, în funcție de profilul participantelor, în limitele orelor contractate.
5. Volumul de instruire și livrabilele
Volumul total de 200 de ore de instruire efectivă este repartizat între cele 9 cohorte și cele 3 loturi, conform tabelului de la pct. 4.  Pregătirea materialelor, evidența prezenței, evaluarea participantelor și raportarea rezultatelor sunt responsabilități incluse în tariful ofertat, cu păstrarea integrală a timpului destinat instruirii.
Conținutul instruirilor va fi adaptat obiectivelor și necesităților participantelor. Femeile interesate de angajare vor beneficia prioritar de activități de dezvoltare a competențelor necesare pentru accesul la un loc de muncă, iar cele interesate de activități independente vor fi sprijinite în dezvoltarea unei idei de afacere sau a unei activități generatoare de venit. Pentru cohortele cu participante din ambele trasee, formatorii vor adapta exercițiile și organizarea sesiunilor, păstrând volumul de ore contractat.
Livrabile pentru fiecare lot:
· Agenda, materialele de instruire și exercițiile practice, aprobate de CASMED înainte de începerea instruirilor.
· Sesiunile de instruire sunt desfășurate conform calendarului, traseelor și volumului de ore stabilite pentru fiecare lot.
· După fiecare cohortă: listele de prezență, rezultatele evaluării inițiale și finale și o sinteză a activităților, de maximum o pagină.
· La încheierea contractului: materialele de instruire actualizate, predate în format editabil.
6. Responsabilități și organizare
· Formatorul adaptează conținutul, limbajul și exercițiile practice la traseul participantelor (angajare sau activitate independentă), la nivelul lor de pregătire și la necesitățile identificate.
· Formatorii, împreună cu echipa CASMED, stabilesc agenda și repartizarea orelor pentru fiecare cohortă, asigurând o abordare coerentă și complementară a competențelor comune și specifice fiecărui traseu.
· Sesiunile online se desfășoară în timp real, prin metode interactive, cu participarea activă a grupului.  
· CASMED asigură recrutarea și selecția participantelor, spațiile de instruire, platforma online, tipărirea materialelor, pauzele de cafea și, după caz, transportul participantelor.
Tariful ofertat include toate serviciile necesare desfășurării instruirilor, inclusiv pregătirea agendei, elaborarea și adaptarea materialelor, evaluarea participantelor și raportarea rezultatelor. 

7. Recepția serviciilor și calculul plății
Serviciile se prestează în baza unui contract de prestări servicii (CPS). Formatorul prezintă lunar evidența orelor de instruire efectiv livrate, pe loturi și cohorte, împreună cu listele de prezență și documentele de instruire prevăzute la pct. 5.
După verificare, CASMED și prestatorul semnează actul de îndeplinire a lucrărilor (serviciilor prestate), care indică perioada, lotul, numărul de ore acceptate, tariful orar și suma de plată. Plata se efectuează în baza actului semnat pentru orele efectiv livrate. Orele de pregătire sau de raportare nu se facturează separat.

8. Oferta financiară și regimul fiscal
Pentru fiecare lot ofertat, candidatul indică în Anexa 1 tariful pe oră de instruire și valoarea totală a lotului (numărul de ore × tariful ofertat), în lei moldovenești. Tariful  include remunerația, precum și taxele. Prestarea serviciilor în baza patentei de întreprinzător nu este acceptată.

9. Cerințe minime de calificare
· Studii sau calificare profesională relevantă pentru lotul ofertat.
· Cel puțin 3 ani de experiență în instruirea adulților sau în facilitarea programelor practice de formare.
· Experiență în domeniul lotului: angajare și orientare profesională (A); activități economice independente (B); competențe digitale (C).
· Capacitatea de a organiza instruiri interactive, în format fizic și online, și de a preda în limba română și/sau în limba rusă, în funcție de grupul atribuit.
Constituie un avantaj experiența de lucru cu femei din mediul rural, cu persoane din grupuri vulnerabile sau cu persoane participante care au responsabilități de îngrijire.

10. Evaluarea ofertelor
Se evaluează separat fiecare lot. Ofertele conforme sunt punctate cu maximum 50 de puncte la evaluarea tehnică și cu maximum 50 de puncte la evaluarea financiară. Este necesar un punctaj tehnic de minimum 35/50 pentru a trece la evaluarea financiară.
	Criteriu tehnic și dovezi
	Punctaj

	1. Experiență în instruirea adulților și lucrul cu grupuri diverse (CV: durata experienței și grupurile instruite)
	20

	2. Conținutul propus pentru lotul ofertat (schița agendei: teme și exerciții practice)
	15

	3. Capacitatea de a susține sesiuni interactive și hibride, adaptate participantelor (CV și schița agendei)
	15

	TOTAL TEHNIC
	50

	Evaluare financiară
	50

	TOTAL GENERAL
	100



11. Dosarul de participare și depunerea ofertelor
· CV-ul formatorului, cu indicarea perioadelor, a grupurilor instruite și a experienței relevante pentru fiecare lot.
· Copii ale documentelor de studii sau de calificare relevante, după caz.
· Pentru fiecare lot: o schiță de agendă de maximum 2 pagini, cu temele propuse, orele alocate și un exemplu de exercițiu practic; menționarea metodelor utilizate, atât online, cât și în prezență.
· Oferta financiară completată și semnată, conform Anexei 1.
Ofertele se transmit prin e-mail  la office@casmed.md , cu mențiunea „Concurs formatori - Lot A/B/C”, până la 15 noiembrie 2026. 

12. Condiții de colaborare și conduită profesională
Formatorul colaborează cu managerul de proiect și cu ceilalți prestatori și respectă confidențialitatea datelor, precum și politicile CASMED privind integritatea, protecția participantelor și prevenirea exploatării și abuzului sexual (PSEA). Materialele elaborate în cadrul contractului se predau CASMED în format editabil, conform clauzelor CPS.






Anexa 1. Oferta financiară
Concurs: Formator(oare) pentru programul hibrid de pregătire pentru angajare și activitate independentă (3 loturi)

Numele și prenumele / denumirea ofertantului: ______________________________________________
Telefon: __________________________  E-mail: ______________________________________________
 
	Lot
	Volum estimat
	Preț unitar ofertat (MDL, taxe incluse)
	Preț total (MDL, taxe incluse)

	Lot A – Pregătire pentru angajare și competențe transversale
	92 de ore
	
	

	Lot B – Inițierea activităților independente
	63 de ore
	
	

	Lot C – Competențe digitale aplicate
	45 de ore
	
	



Se completează numai loturile pentru care se depune ofertă.
Confirm că prețul ofertat include întregul pachet de servicii descris în Termenii de referință și că reprezintă costul total al contractării. Oferta este valabilă timp de 30 de zile de la termenul-limită de depunere.

Data: _____________________                          Semnătura: ______________________________

